aanraking – Sonder Kwinte en Kwale
Liefde bring Genesing
November 5, 2019 by Sonder Kwinte en Kwale
Jesus was die fisiese verpersoonliking van liefde, en dus maak dit sin dat Hy ook die verpersoonliking van genesing was. Oral waar Hy gegaan het, het Hy mense liefgehad en genees op twee maniere: Sy woorde en Sy aanraking.
Ons kan dieselfde doen om liefde en genesing in ons verhoudings voorop te stel.
Wees gewillig om 'n vriendelike woord te spreek teenoor 'n geliefde in jou lewe wat vandag bemoediging nodig het. Stuur 'n bemoedigende boodskap, of selfs beter, tel die foon op en bel. Moenie toelaat dat jou liefde 'n onuitgesproke aanname bly nie. Maak seker dat jou geliefdes presies weet hoe lief jy hulle het deur dit met woord en daad te wys.
Jesus het vir ons baie voorbeelde in die Bybel gegee van Sy genesende krag. Een van die beroemdste is die vrou wat vir baie jare aan bloedvloeiing gelei het. Haar toestand was nie net pynlik nie, maar weens haar kultuur is sy ook uit die samelewing verstoot. Sy het fisies gely, sowel as in verhoudings.
'n Ontmoeting met Jesus sou dit alles vir haar verander: Jesus het die genesing gebring wat sy nodig gehad het. Hy het egter nie net haar liggaam genees nie. Sy liefde het ook haar siel genees. Hy het haar menslikheid herbevestig. Hy het haar aan haar oneindige waarde herinner. Hy het haar aangespreek as 'n aangenome lid van sy eie familie. Hy het haar gesond gemaak met 'n aanraking en ook met sy woorde (Markus 5:34).
Genesing vloei voort uit verhoudings.
Jesus het hierdie vrou as 'n "dogter" aangespreek, om haar te herinner dat God nie vêr van haar af was nie. Sy was deel van God se familie. Jesus het omgegee vir haar fisiese behoefte, maar Hy het ook tyd ingeruim om haar verhoudingsbehoefte aan te spreek. Hy doen dieselfde vir jou en my.
'n Ontmoeting met Jesus het altyd die mag om genesing te bring. Wanneer liefde teenwoordig is, is genesing ook teenwoordig. Dit sal nie altyd soos 'n wonderwerk lyk nie, maar dit sal altyd 'n verskil maak.
Jesus is nie 'n towergees in 'n bottel of 'n slotmasjien wat jou gee wat jy dink jy nodig het nie. Hy is jou liefdevolle Verlosser, wie se planne vir jou lewe soveel beter is as jou eie. Die genesing wat liefde bring, mag dalk nie altyd lyk soos jy dink dit moet lyk nie, maar teen die omvang van die ewigheid, sal dit presies wees wat jy nodig het vir jou eie voordeel en God se heerlikheid.